
Újabb szaporodásbiológiai protokollok eredményei tejelő tehenészetekben

Kulcsszavak: tejelő szarvasmarha, szaporodásbiológia, ovuláció szinkronizálás
Tejelő szarvasmarháknál hazánkban is használnak különböző ovuláció szinkronizálási programokat. Jelenleg legelterjedtebben az ún. Double Ovsynch módszert használják, amely alkalmazása elsősorban tejelő tehenek első termékenyítésekor javasolt. Lényege, hogy a laktáció negatív energia egyensúlyában a ciklusos petefészek működés szinkronizálásával maximalizálni tudjuk a vemhesülést. Két, eltérő tejtermelési nívójú, de magas szinten termelő hazai gazdaságban több éven át alkalmaztuk a fenti programot. Az involúció végén és a korai vemhességek bírálatakor transzrektális ultrahangvizsgálatot, az ellenőrző vemhességbírálatkor rektális palpációt végeztünk. Célunk az volt, hogy hazai körülmények között teszteljük a módszert, és nagyszámú vizsgálattal feltárjuk a szakirodalmoban eddig nem közölt tényezők hatását a szinkronizálás eredményességére. Adatinkat statisztikai elemző szoftverrel vizsgáltuk. Retrospektív klinikai vizsgálatunkban két hazai gazdaságban 2542 szarvasmarha első termékenyítésének eredményeit vizsgáltuk és az eredményességet befolyásoló tényezőket elemeztük. A vemhesülési eredmények tekintetében nem volt különbség a két gazdaság között (45,8 vs. 47,8%) annak ellenére, hogy a laktációs tejtermelésük mintegy 2000 kg-mal különbözött a gazdaságok állatainak. Az egyes vizsgálati években sem mutatott különbséget az állatok vemhesülése (42,9 vs. 45,7 vs. 49,7%, p=0,06). Szignifikánsan rontotta a vemhesülési eredményeket a termékenyítés hónapja, a nyári hónapokban a legalacsonyabb (39%) míg a téli hónapokban a legmagasabb (52,9%) vemhesülési eredményeket értük el. Szignifikánsan különbözött a laktáció sorszáma szerint az állatok vemhesülési aránya (1. lakt.:47,8%, ≥ 5. lakt.:31,9%) valamint a vemhességi veszteségeik mértéke (1. lakt.:7%, ≥ 5. lakt.:25%) is. A laktációt megelőző szárazonállás hossza is statisztikailag szignifikáns hatást gyakorolt a vemhesülési eredményekre, növekvő szárazonállással romlottak a vemhesülési eredmények. Nem befolyásolta az eredményeket, hogy a laktáció korábbi (35 nap körül) vagy későbbi (55 nap) szakaszában indítottuk meg az ovuláció szinkronizálási programot. Jobb vemhesülési eredményeket értünk el ivar válogatott szaporítóanyag alkalmazásával (42.2 vs. 69.0 %, p<0.001). Eredményeink alapján az alkalmazott módszer állományszintű szaporodási mutatókra gyakorolt hatását is tudtuk vizsgálni. Eredményeink alapján a jövőben prospektíven tudjuk a szaporodásbiológiai előrehaladást tervezni tejtermelő szarvasmarha állományokban.



